短歌贈柯山祝道人
作者：李光
朝代：宋

paragraphs: 年來憂患老病纒，獨寝一室方蕭然。
道人顧我笑且憐，贈以一粒金華丹。
彤霞入腹氣熻赫，紫焰照日光斒斕。
寸田溫溫起真火，尾閭歷歷朝泥丸。
道人年少遊賢關，曳裾躧履公卿間。
宣和天子崇神仙，近臣薦引登金鑾。
造膝一語開天顔，羽衣縹緲黄其冠。
吴筠雖嘗入禁掖，稚川終隱羅浮山。
荆棘掃盡棃棗熟，汞鉛九轉龍虎蟠。
一裘百衲聊卒歲，斗酒滿引冰雪寒。
朅來鐔津施丹劑，應病與藥俱輕安。
度人濟世功行圓，超脱滓穢猶蜕蟬。